Tweejarige drie dae ná verdwyning gevind | Maroela Media
Klein Lethabo Mashiane (2) veilig in die arms van 'n reddingswerker, drie dae nadat hy spoorloos verdwyn het. (Foto: SA Polisie)
Drie dae nadat 'n tweejarige seuntjie spoorloos in die bosse by Marulaneng in Limpopo verdwyn het, is hy gevind.
Klein Lethabo Mashiane was ongedeerd, maar erg ontwater.
Hy het Maandag soos 'n groot speld verdwyn terwyl hy by sy grootouers se huis was. Sy ouma het die seuntjie by sy oupa gelos en 'n ruk later 'n oproep gekry dat sy dringend moes terugkom omdat Lethabo spoorloos was.
Lede van die polisie se soek-en-reddingspan, bestaande uit stasiepolisielede, lede van die honde-eenheid, die berede eenheid, nooddienswerkers en talle inwoners van die nedersetting, het sedertdien onophoudelik na die seuntjie gesoek, het brig. Motlafelo Mojapelo, polisiewoordvoerder in Limpopo, gesê.
Lethabo is Woensdagmiddag, drie dae ná sy verdwyning, in bosse sowat 10 km vanaf sy huis gevind. Hy het hulpeloos bo-op 'n rots gelê toe reddingswerkers op hom afgekom het.
Hy is dadelik na die plaaslike kliniek geneem, maar was oënskynlik ongedeerd, het Mojapelo gesê.
Die polisiehoof in Limpopo, lt.genl. Nneke Ledwaba, het die polisie én gemeenskap geloof vir hulle gesamentlike pogings om klein Lethabo te vind. Hy het ouers en voogde gevra om deurlopend bewus te wees van waar hulle kinders hulle bevind.